जदूं इंदी Posting पुंछ ही इक दिन स’ञां दा बेला हा घैंटी बज्जी तां दिक्खेआ बाह्‌र पन्त जी खड़ोते दे हे। में मत्था टेकेआ उ’नें पुच्छेआ चमन जी कु’त्थे न? में गलाया ओह् नौकरी गेदे न (पुछ) में उ’नेंगी अन्दर औने आस्तै आक्खेआ पर उ’नें गलाया जे फ्ही औगा ते पन्त जी जाने गी मुड़े। में दिक्खेआ उंदे चेह्‌रे उप्पर पसीना ते थकावट ही, हत्थै च सोटी फगड़े दे ओह् वापस परतोई गे। अ’ऊ दरवाजे च खड़ोती दी उ’नेगी ग’ली च जंदे दिखदी रे’ई पर मिगी बड़ा अजीब बझोआ जे पन्त जी पक्की ढक्की दा पैदल रघुनाथ बजार तोड़ी आए ते बगैर दो मिन्ट बसां कीते दे उ’नें पैरें वापस परतोई गे। मिगी एह् गल्ल किश चंगी नी लग्गी (पर जिसलै इ’नें गी सनाया तां एह आक्खन नगे जे डोगरा संस्कृति च बड्डे बुर्जुग, पुत्र घर नेई होन तां नु’एं कोल बौंह्‌दे झकदे न। इ’नें गी एह् गल्ल डोगरा सभ्यता ते संस्कृति दी इस करी बी जोर देइयै समझानी पेई की जे में पजांबी सभ्यता ते संस्कृति च जम्मी-पली दी आं बेशक मेरे प्यौकिये गुलाब सिंह दे समय दे जम्मू च बस्से दे न ते इ’यां अस हून पंजाबी घट्ट ते डोगरे मते होई गे दे आं, खुआंदे पंजाबी आं।